b'\n_START_ARTICLE_\nJulian Byng\n_START_PARAGRAPH_\nJulian Hedworth George Byng, Byng of Vimyn varakreivi (11. syyskuuta 1862 Wrotham Park, Middlesex \xe2\x80\x93 6. kes\xc3\xa4kuuta 1935 Thorpe Hall, Essex) oli brittil\xc3\xa4inen sotamarsalkka, joka palveli komentajana ensimm\xc3\xa4isess\xc3\xa4 maailmansodassa ja toimi Kanadan kenraalikuvern\xc3\xb6\xc3\xb6rin\xc3\xa4 1921\xe2\x80\x931926._NEWLINE_Byng valmistui ratsuv\xc3\xa4en upeeriksi vuonna 1883 ja osallistui seuraavana vuonna Sudanin sotaretkeen. H\xc3\xa4n osallistui my\xc3\xb6s toiseen buurisotaan 1899\xe2\x80\x931902, ja yleni sen aikana everstiksi. H\xc3\xa4net ylennettiin 1909 kenraalimajuriksi ja nimitettiin 1912 Egyptiin sijoitettujen joukkojen komentajaksi. Maailmansodan puhjettua Byng m\xc3\xa4\xc3\xa4r\xc3\xa4ttiin aluksi ratsuv\xc3\xa4kidivisioonan ja sitten ratsuv\xc3\xa4kiarmeijakunnan komentajaksi l\xc3\xa4nsirintamalle. Toukokuussa 1915 h\xc3\xa4net siirrettiin komentamaan yhdeks\xc3\xa4tt\xc3\xa4 armeijakuntaa Gallipolin maihinnousussa. Byng oli niit\xc3\xa4 harvoja brittil\xc3\xa4isi\xc3\xa4 komentajia, joiden katsottiin ansioituneen t\xc3\xa4ss\xc3\xa4 ep\xc3\xa4onnistuneessa operaatiossa, sill\xc3\xa4 h\xc3\xa4n sai joukkonsa evakuoitua menestyksekk\xc3\xa4\xc3\xa4sti Suvlan lahdelta. Gallipolin retken aikana h\xc3\xa4net my\xc3\xb6s ylennettiin kenraaliluutnantiksi._NEWLINE_Palattuaan Ranskaan Byng nimitettiin toukokuussa 1916 kanadalaisista joukoista muodostetun armeijakunnan komentajaksi. Joukot osallistuivat tuona vuonna Sommen taisteluun ja onnistuivat huhtikuussa 1917 valtaamaan Vimyn harjanteen Arrasin pohjoispuolella. Kes\xc3\xa4kuussa 1917 Byng nimitettiin brittien kolmannen armeijan komentajaksi, ja h\xc3\xa4n johti hy\xc3\xb6kk\xc3\xa4yst\xc3\xa4 Cambrain taistelussa saman vuoden marraskuussa, mink\xc3\xa4 j\xc3\xa4lkeen h\xc3\xa4net ylennettiin kenraaliksi. Vaikkakin Cambrain hy\xc3\xb6kk\xc3\xa4ys lopulta torjuttiin, se muodostui merkitt\xc3\xa4v\xc3\xa4ksi, sill\xc3\xa4 siin\xc3\xa4 k\xc3\xa4ytettiin ensimm\xc3\xa4ist\xc3\xa4 kertaa panssarivaunuja laajemmassa mittakaavassa. Sodan viimeisin\xc3\xa4 kuukausina Byngin kolmas armeija saavutti sarjan voittoja ja mursi saksalaisten Hindenburg-linjan 27. syyskuuta 1918. Sodan p\xc3\xa4\xc3\xa4tytty\xc3\xa4 h\xc3\xa4net korotettiin lokakuussa 1919 paroniksi nimell\xc3\xa4 Byng of Vimy of Thorpe-le-soken._NEWLINE_Byng toimi Kanadan kenraalikuvern\xc3\xb6\xc3\xb6rin\xc3\xa4 1921\xe2\x80\x931926 ja Suur-Lontoon poliisin komentajana 1928\xe2\x80\x931931. H\xc3\xa4net korotettiin varakreiviksi 1928 ja ylennettiin sotamarsalkaksi 1932.'